5 อรหันต์ “กสทช.” เข้าทำงานวันแรก เตรียมสางปม “TRUE-DTAC”
คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ ที่ได้รับการแต่งตั้งเข้าทำงานเป็นวันแรก พร้อมเดินหน้ารักษาผลประโยชน์ของประชาชนในด้านการสื่อสารทุกรูปแบบ โดยงานแรกที่จะพิจารณาคือการควบรวมกิจการของ “TRUE-DTAC”
คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ ที่ได้รับการแต่งตั้งเข้าทำงานเป็นวันแรก พร้อมเดินหน้ารักษาผลประโยชน์ของประชาชนในด้านการสื่อสารทุกรูปแบบ โดยงานแรกที่จะพิจารณาคือการควบรวมกิจการของ “TRUE-DTAC”
20 เม.ย. 2565

ผู้สื่อข่าวรายงานว่า บรรยากาศที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ หรือ กสทช. นำโดยศาสตราจารย์คลินิก สรณ บุญใบชัยพฤกษ์ ประธาน กสทช., พลอากาศโท ธนพันธุ์ หร่ายเจริญ กรรมการ กสทช. (ด้านกิจการกระจายเสียง), ศาสตราจารย์ พิรงรอง รามสูต กรรมการ กสทช. (ด้านกิจการโทรทัศน์), นายต่อพงศ์ เสลานนท์ กรรมการ กสทช. (ด้านการส่งเสริมสิทธิเสรีภาพของประชาชน) และ รองศาสตราจารย์ ศุภัช ศุภชลาศัย กรรมการ กสทช. (ด้านเศรษฐศาสตร์) ทำพิธีรับสนองพระบรมราชโองการโปรดเกล้าโปรดกระหม่อมแต่งตั้ง ประธานกรรมการและกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
โดยศาสตราจารย์คลินิก นพ. สรณ เปิดใจเป็นครั้งแรกว่า กสทช. ทุกคนที่ได้รับการโปรดเกล้าฯ จะทุ่มเททำงานเต็มความสามารถ ด้วยความซื่อสัตย์สุจริต ยึดหลักธรรมาภิบาล โดยยึดผลประโยชน์ของประเทศชาติและประชาชนเป็นที่ตั้ง เพื่อบริหารคลื่นความถี่ ส่งเสริมกิจการกระจายเสียง กิจการโทรทัศน์ และกิจการโทรคมนาคมของประเทศไทยให้เกิดประโยชน์สูงสุด รวมทั้งคุ้มครองประชาชนผู้ใช้บริการ
สำหรับ กสทช. ชุดนี้ นับเป็น กสทช. ชุดที่ 2 ที่เข้ามาปฏิบัติหน้าที่ตาม พ.ร.บ.องค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม พ.ศ. 2553 และที่แก้ไขเพิ่มเติมโดย พ.ร.บ.องค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม (ฉบับที่ 2) พ.ศ. 2560 และพ.ร.บ.องค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์ และกิจการโทรคมนาคม (ฉบับที่ 4) พ.ศ. 2564 โดยมีวาระการดำรงตำแหน่ง 6 ปี
ทั้งนี้ กสทช.ทั้ง 5 คน จะมีการประชุมนัดแรกในวันที่ 27 เมษายนนี้ โดยก่อนหน้านี้ได้มอบหมายให้ สำนักงาน กสทช.สรุปแผนงานคงค้าง และวาระเร่งด่วนที่จำเป็น เพื่อรายงานต่อที่ประชุมรับทราบ เบื้องต้น คาดว่าวาระเร่งด่วนที่รอการอนุมัติ ประกอบด้วย
1.ร่างประกาศ กสทช. เรื่อง แผนการจัดให้มีบริการโทรคมนาคมพื้นฐานโดยทั่วถึงและบริการเพื่อสังคม ฉบับที่ 3 (พ.ศ. 2565-2569)
2.แผนการประมูลคลื่นดาวเทียม และการจัดการประมูลคลื่นความถี่ย่าน 3500 เมกะเฮิรตซ์
และ 3.การกำกับดูแลเรื่องการควบรวมกิจการระหว่างบริษัท ทรู คอร์ปอเรชั่น จำกัด (มหาชน) หรือ TRUE และบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ซึ่งที่ผ่านมา กสทช.ชุดรักษาการ ได้มอบหมายให้อนุกรรมการติดตามการควบรวมกิจการ และจัดทำร่างมาตรการกำกับดูแลผลกระทบที่จะเกิดจากการควบรวม และมีการว่าจ้างจุฬาลงกรณ์มหาวิทยาลัย จัดทำรายงานผลการวิเคราะห์กรณีการควบรวมกิจการดังกล่าว